Novembrist 1998 alustas komisjon regulaarsete eduaruannete koostamist nii Bulgaaria kui ka Rumeenia kohta. Komisjoni 1999. aasta oktoobri eduaruandele (mis Rumeenia suhtes sisaldas tingimust, et parandatakse laste hoolekandeasutuste olukorda ja koostatakse majandusstrateegia) tuginedes otsustas 10.-11. detsembri 1999. aasta Helsingi ülemkogu alustada Bulgaaria ja Rumeeniaga ühinemisläbirääkimisi. Läbirääkimised algasid 15. veebruaril 2000. aastal ning kõik läbirääkimiste peatükid Bulgaariaga suleti 15. juunil 2004 ning Rumeeniaga sama aasta 14. detsembril. Ülemkogu kutsus 17. detsembril 2004 kõiki osapooli üles ette valmistama Bulgaaria ja Rumeenia ühinemislepingut eesmärgiga allkirjastada see 2005. aasta aprilli üldasjade ja välissuhete nõukogu istungil, eeldusel et Euroopa Parlament on selleks ajaks oma nõusoleku andnud.